ไทยพาณิชย์บุกซื้อแบงก์เวียดนาม
รัฐบาลฮานอยเปิดทางไทยพาณิชย์ซื้อแบงก์เวียดนาม รุกขยายกิจการตั้งแบงก์ต่างชาติเต็มสูบ
13 ก.ค. 2558

รัฐบาลฮานอยเปิดทางไทยพาณิชย์ซื้อแบงก์เวียดนาม รุกขยายกิจการตั้งแบงก์ต่างชาติเต็มสูบ
เว็บไซต์ข่าวต่างประเทศรายงานว่า รัฐบาลเวียดนามได้อนุมัติเปิดทางให้ธนาคารไทยพาณิชย์ (เอสซีบี) สามารถเข้าเทกโอเวอร์กิจการร่วมทุน ธนาคารวินาเซียม (Vinasiam) เพื่อดำเนินธุรกิจเป็นธนาคารต่างชาติที่ถือหุ้นเต็มจำนวนและบริการได้เท่าเทียมกับแบงก์ท้องถิ่น (Wholly Foreign-owned Bank) ได้แล้ว ซึ่งคาดว่าจะเป็นธนาคารไทยแห่งแรกที่ได้ใบอนุญาตประกอบธุรกิจนี้ หลังจากที่มีธนาคารพาณิชย์ในไทยเข้ามาเปิดสาขาและสำนักงานผู้แทนในเวียดนามกันไปแล้วก่อนหน้านี้
ทั้งนี้ วินาเซียมเป็นกิจการร่วมทุนที่มีผู้ถือหุ้นใหญ่ 3 ราย ประกอบด้วย ธนาคารเพื่อการเกษตรและการพัฒนาชนบทเวียดนาม (อกริแบงก์) ถือหุ้นใหญ่สุด 34% ขณะที่ไทยพาณิชย์และเครือเจริญโภคภัณฑ์ (ซีพี) ถือหุ้นรายละ 33% 
อย่างไรก็ตาม วินาเซียมประสบปัญหาขาดทุนต่อเนื่องตลอดช่วง 3 ปีที่ผ่านมา แม้จะเพิ่มทุนจดทะเบียนไป 161 ล้านเหรียญสหรัฐ เมื่อปี 2011 แต่มูลค่าที่แท้จริงก็ยังต่ำกว่า และวินาเซียมยังเพิ่งขาดทุนในปีที่แล้วอีก 7.14 ล้านเหรียญสหรัฐ